สมเด็จพระราชาธิบดีซะอูด บิน อับดุลอะซีซ อาล ซะอูด

สมเด็จพระราชาธิบดีซะอูด บิน อับดุลอะซีซ อาล ซะอูด (; 15 มกราคม ค.ศ. 1902 – 23 กุมภาพันธ์ ค.ศ. 1969) ทรงเป็นพระมหากษัตริย์ซาอุดีอาระเบียในวันที่ 9 พฤศจิกายน ค.ศ. 1953 จนกระทั่งสละราชสมบัติในวันที่ 2 พฤศจิกายน ค.ศ. 1964 ในรัชสมัยนี้ พระองค์ทรงครองตำแหน่งนายกรัฐมนตรีซาอุดีอาระเบียใน ค.ศ. 1953 ถึง 1954 และใน ค.ศ. 1960 ถึง 1962 ก่อนหน้านั้น ซะอูดเป็นมกุฎราชกุมารแห่งซาอุดีอาระเบียในวันที่ 11 พฤษภาคม ค.ศ. 1933 ถึง 9 พฤศจิกายน ค.ศ. 1953 โดยเป็นพระราชโอรสองค์ที่สองในมเด็จพระราชาธิบดีอับดุลอะซีซ อิบน์ ซะอูด ผู้ก่อตั้งประเทศซาอุดีอาระเบีย

ซะอูดเป็นพระราชโอรสองค์ที่สองในสมเด็จพระราชาธิบดีอับดุลอะซีซกับวัฎฮา บินต์ มุฮัมมัด อัลอุร็อยร์ การสิ้นพระชนม์ของเจ้าชายตุรกี พระเชษฐาของซะอูด ใน ค.ศ. 1919 ทำให้ซะอูดมีโอกาสขึ้นเป็นผู้สืบทอดราชบัลลังก์ต่อจากพระราชบิดา สมเด็จพระราชาธิบดีอับดุลอะซีซทรงแต่งตั้งพระองค์เป็นมกุฎราชกุมารแห่งซาอุดีอาระเบียใน ค.ศ. 1933 ซะอูดรับหน้าที่เป็นแม่ทัพในการพิชิตดินแดนของอับดุลอะซีซ ซึ่งนำไปสู่การก่อตั้งประเทศซาอุดีอาระเบียใน ค.ศ. 1932 พระองค์เป็นอุปราชแห่งนัจญด์ตั้งแต่ ค.ศ. 1926 ถึง 1932 และยังเป็นตัวแทนของพระราชบิดาในประเทศเพื่อนบ้านด้วย พระองค์มีบทบาทสำคัญในการปฏิรูปการเงินของซาอุดีอาระเบีย โดยจัดทำงบประมาณแผ่นดินฉบับแรกใน ค.ศ. 1948 และก่อตั้งธนาคารกลางซาอุดีอาระเบียใน ค.ศ. 1952 ซะอูดยังดูแลการพัฒนาโครงสร้างพื้นฐานของประเทศด้วย

เมื่อพระราชบิดาสวรรคตใน ค.ศ. 1953 ซะอูดจึงขึ้นครองราชย์และปรับโครงสร้างรัฐบาลใหม่ พระองค์ทรงก่อตั้งธรรมเนียมที่กษัตริย์แห่งซาอุดีอาระเบียทรงเป็นประธานในสภาคณะรัฐมนตรี พระองค์ทรงพยายามรักษาความสัมพันธ์อันดีกับสหรัฐอเมริกา ขณะเดียวกันก็ทรงสนับสนุนประเทศอาหรับอื่น ๆ ในความขัดแย้งกับอิสราเอล ในรัชสมัยของพระองค์ ซาอุดีอาระเบียได้เข้าร่วมขบวนการไม่ฝักใฝ่ฝ่ายใดใน ค.ศ. 1961 อย่างไรก็ตาม ความไม่สามารถในการแก้ไขปัญหาหนี้สินของชาติของซะอูด ทำให้พระองค์ต้องเผชิญกับการแย่งชิงอำนาจกับฟัยศ็อล พระอนุชาต่างพระราชมารดาและมกุฎราชกุมาร ซึ่งจบลงด้วยการที่ซะอูดต้องสละราชสมบัติและประกาศให้ฟัยศ็อลเป็นกษัตริย์แทน ซะอูดทรงลี้ภัยและพยายามกลับมาครองราชย์อีกครั้งโดยได้รับการสนับสนุนจากพระราชโอรสบางพระองค์ แต่ไม่ประสบความสำเร็จ พระองค์สวรรคตที่กรุงเอเธนส์ ประเทศกรีซใน ค.ศ. 1969

พระชนม์ชีพช่วงต้นและการศึกษา
เจ้าชายซะอูดเสด็จพระราชสมภพในวันที่ 15 มกราคม ค.ศ. 1902 ที่คูเวตซิตี โดยเป็นพระราชโอรสองค์ที่สองของอับดุลอะซีซ บิน อับดุรเราะห์มาน พระองค์เสโ้จพระราชสมภพในที่ประทับของอับดุรเราะห์มาน บิน ฟัยศ็อล พระอัยกา พระราชวงศ์ประทับอยู่ในเขต Sikkat Inazza ของคูเวตซิตี ซึ่งเป็นบริเวณที่พระราชวงศ์ประทับหลังถูกเนรเทศจากรียาด เมื่อพระราชบิดาเข้าพิชิตรียาดใน ค.ศ. 1902 ซะอูดจึงตามพระองค์ไป พร้อมกับพระราชมารดาและพระเชษฐา/อนุชา

เมื่อมีพระชนมพรรษา 5 พรรษา เจ้าชายซะอูดทรงศึกษาชะรีอะฮ์และอัลกุรอานภายใตชัยค์ Abdul Rahman Al-Mufaireej พระองค์ยังเรียนการยิงธนูและการขี่ม้า กับกิจกรรมอื่น ๆ ภายใต้การดูแลของพระราชบิดา พระองค์ได้รับการสอนในหลายเรื่อง รวมถึงลำดับวงศ์ตระกูล วิธีการทำข้อตกลงสันติภาพ ศิลปะแห่งสงคราม การเมือง การทูต และการบริหารราชการในแบบอาหรับดั้งเดิม ครูผู้สอนอย่างเป็นทางการของพระองค์คือที่ปรึกษาของพระราขบิดา ได้แก่ อับดุลลอฮ์ อัดดัมลูญีและฮาฟิซ วะฮ์บะฮ์

อาชีพช่วงต้น

สวรรคตและพระราชพิธีพระบรมศพ
สมเด็จพระราชาธิบดีซะอูดเสด็จสวรรคตเมื่อพระชนมพรรษา 67 พรรษาในวันที่ 23 กุมภาพันธ์ ค.ศ. 1969 ที่เอเธนส์ หลังเกิดพระหทัยวาย สองวันก่อน พระองค์รู้สึกประชวรและทรงขอให้หมอ Filnger จากออสเตรียมาวินิจฉัยพระองค์ แต่แพทย์มาถึงหลังพระองค์สวรรคตแล้ว พระวรกายของพระองค์ถูกนำไปที่มักกะฮ์ แล้วจึงนำไปที่รียาด และพระราชพิธีพระบรมศพเกิดขึ้นในมัสยิดใหญ่แห่งมักกะฮ์ พระองค์ถูกฝังข้างสุสานของพระราชบิดาและพระอัยกาที่สุสานอัลอูดในรียาด

อ้างอิง

แหล่งข้อมูลอื่น
English version of his official website 


หมวดหมู่:พระมหากษัตริย์ซาอุดีอาระเบีย
หมวดหมู่:ราชวงศ์ซาอุดีอาระเบีย
หมวดหมู่:พระมหากษัตริย์ผู้ทรงสละราชสมบัติ
หมวดหมู่:มกุฎราชกุมารแห่งซาอุดีอาระเบีย